|  |
| --- |
| Духоўны скарб не грошы і не мода.Ён, быццам сонца, ззяе для дзяцей.Выхоўваць на традыцыях народаПавінны змалку мы сваіх дзяцей. М.Грудзінскі |

Большую частку ўражанняў чалавек выносіць са свайго дзяцінства. Гэтыя ўражанні застаюцца з імі на ўсё жыццё. Менавіта дашкольны ўзрост прадстаўляе спрыяльныя перспектывы фарміравання першаснай грамадзянскай пазіцыі.

 Перад выхавальнікамі дашкольнай адукацыі стаіць няпростая задача: раскрыць выхаванцам багацце і непаўторнасць роднага краю, яго гісторыю, дапамагчы ўсвядоміць асноўныя рысы нацыянальнага характару беларусаў, адчуць сябе неад’емнай часткай прыгожай зямлі, цудоўнага народа з назвай беларусы.

Сучасная ўстанова дашкольнай адукацыі - гэта адкрытая культурная сістэма, якая ўзаемадзейнічае з навакольным асяродззем і ў той жа час з’яўляецца часткай адукацыйнай сістэмы.

Імкненне да абнаўлення і пашырэння зместу адукацыі садзейнічала таму, што стварэнне міні – музея ў нашай ўстанове дашкольнай адукацыі стала неад’емнай часткай усебаковага і гарманічнага развіцця асобы дзіцяці, маленькага беларуса, грамадзяніна Рэспублікі Беларусь.

Міні – музей ва ўстанове дашкольнай адукацыі “Шашкоўскі дзіцячы сад” нарадзіўся з невялічкай выставы, прысвечанай прадметам побыту беларусаў. Па меры накаплення экспанатаў з’явілася неабходнасць у стварэнні этнаграфічнага міні- музея. Так у верасні 2008 года пачаў функцыянаванне міні-музей установы дашкольнай адукацыі. Творчай групай педагогаў было вырашана даць яму красамоўную назву - “Вытокі”.

“Вытокі” – пачатак, першакрыніца духоўна – маральнага, грамадзянска- патрыятычнага, гісторыка – краязнаўчага выхавання асобы ў адзіным адукацыйным працэсе.

Пасяліўся ў міні – музеі ўстановы дашкольнай адукацыі і гаспадар – цікавы і харызматычны персанаж – спадар Бульбашык. Ён уладальнік здабытага скарбу, заўсёды з задавальненнем сустракае дзяцей, вядзе знаёмства з экспазіцыямі і распавядае пра здабытыя рэчы.

**Мэта:** развіццё цікавасці да нацыянальнай культуры, пашырэнне ўяўленняў пра абрады і звычаі беларусаў, фарміраванне пачуцця гонару за багатае культурнае наследдзе нашага народа.

**Задачы:**

фарміраванне нацыянальнай самасвядомасці, актыўнай жыццёвай пазіцыі, умення паспяхова адаптавацца ў навакольным свеце;

развіццё творчых і арганізатарскіх здольнасцей;

фарміраванне дзіцяча – дарослай сумеснай дзейнасці на матэрыяле музейнай практыкі;

узбагачэнне прадметна – развіваючага асяроддзя ўстановы дашкольнай адукацыі;

развіццё пазнавальных здольнасцей і пазнавальнай дзейнасці дзяцей;

фарміраванне праектна – даследніцкіх уменняў і навыкаў;

развіццё культуры маўлення і пашырэнне слоўнікавага запасу;

выхаванне любові да роднага краю, прыроды, людзей, якія клапоцяцца пра яго росквіт, культуры паводзін.

Творча і натхнёна падышлі да афармлення міні – музея “Вытокі.” У рамках праведзенай акцыі з назвай “ Скарбы бабулінага куфэрка” калектыў супрацоўнікаў установы дашкольнай адукацыі разам з законнымі прадстаўнікамі выхаванцаў па макулінках сабралі у міні – экспазіцыі рэчы дэкаратыўна – прыкладнога мастацтва, ганчарныя вырабы, шмат рэчаў ткацтва (ручнікі, посцілкі, сурвэткі, элементы беларускага народнага адзення).

Важным акцэнтам з’яўляецца той факт, што міні- экспазіцыі сумесна сабраны не толькі старажытныя рэчы, але і сучасныя. Такім чынам можна назіраць эвалюцыю прадметаў быту. Дзеці параўноўваюць рэчы даўнейшых часоў і сучаснасці, вучацца бачыць прыгажосць і паважаць працу дарослых, рукамі якіх створаны гэтыя прадметы.

На сённяшні дзень наш міні – музей налічвае каля сямідзесяці экспанатаў, сярод якіх прадметы побыту беларусаў ХІХ і першай паловы ХХ стагоддзя , прадметы матэрыяльнай культуры беларускага народа, а таксама рэчы дэкаратыўна – прыкладнога мастацтва Беларусі.

 Міні-музей разделены на экспазіцыі, якія змяшчаюць наступныя экспанаты:

 ганчарныя вырабы: гарлач, гаршчок, гляк, збан, цацкі-свістулькі;

 прылады працы і побыту: дзежка, качалка, рэшата, карыта, прас;

 народнае адзенне : элементы нацыянальных строяў, лапці;

 бабулін куточак: макет печы, вілы і качарга, маслабойка, гаршчок гліняны, чыгунок, патэльня, чапяла, маслабойка, драўляная лыжка;

вышыўка і ткацтва: вышываныя сурвэткі, накідкі, ручнікі, абрусы і посцілкі.

 У выніку сумесна з дзецьмі распрацаваных і схематычна адлюстраваных правіл, у нашых выхаванцаў ёсць магчымасць браць ўсе, без выключэння, экспанаты ў рукі, практычна асвойваць іх.

 Інтэрактыўнасць – вось асноўны прыём нашага міні – музея, калі ён перастаў быць сховішчам, а стаў жывым арганізмам падчас пазнавання.

Кожнае наведванне міні-музея - гэта дзейнасць з пэўным навучальнымі, выхаваўчымі, развіваючымі задачамі, якая прадугледжвае і разнастайныя дапаможныя сродкі: загадкі, прыказкі, прымаўкі аб экспанатах музея.

Варта адзначыць, што “Вытокі” – своеасаблівы рэсурсны цэнтр, які змяшчае вялікую колькасць метадычнага матэрыялу: тэматычныя альбомы “Жыву у Беларусі і гэтым ганаруся”, “Вясёлыя гульні для маленькіх беларусаў”, якія складзеныя з улікам узроставых асаблівасцей выхаванцаў і патрабаванняў Вучэбнай праграмы дашкольнай адукацыі, “Забаўлянкі ад бабулі Янкі”, “З рога – дзівосаў многа”, “Чарадзейка гісторыя распавядае і іншыя” і іншыя.

Таксама змешчана тут і багатая аўдыятэка твораў беларускага фальклору, народнай і сучаснай інструментальнай музыкі, музычных твораў беларускіх кампазітараў. Сабраны матэрыял- добрая падтрымка для правядзення мерапрыемстваў актыўнага адпачынку.

Часта у міні-музеі гучаць беларускія песні: дзеці слухаюць іх, і выконваюць самі. Каб глыбей дакрануцца да даўніны, перад заняткамі дзеці перапранаюцца ў стылізаваныя нацыянальныя касцюмы.

Вынікам наведвання музея заўсёды становіцца самастойная творчасць выхаванцаў : малюнкі , расказы на тэму ўбачанага, стварэнне мадэляў і г.д.

 Добра зарэкамендавала сябе і такая форма работы, як арганізацыя выстаў творчасці выхаванцаў: “Вандраванне ў горад майстроў”, “Я і ты- маленькія майстры”, “Распісныя куфэркі”, “Велікодныя яйкі”, “Беларускія ручнікі” і іншыя.. Дарэчы, выставы змяняюцца ў залежнасці ад тэмы тыдня.

Удзельнікамі творчай групы нашай ўстановы дашкольнай адукацыі былі распрацаваны тэматыка – экспазіцыйны план міні – музея, створаны апісанне экспанатаў, распрацаваны канспекты экскурсій з удзелам дзяцей – экскурсаводаў, падабрана мастацкае слова, складзены картатэкі гульняў для азанямлення з экспанатамі міні- музея. Адзанчаны матэрыял сістэматызуецца і дапаўняецца і па сённяшні дзень.

Асноўная задача работы педагагічнага калектыву нашай ўстановы дашкольнай адукацыі з сям’ёй - фарміраванне актыўнай сацыяльнай пазіцыі бацькоў, як актыўных удзельнікаў выхавання сродкамі гісторыка-этнаграфічнай спадчыны Беларусі.

Цікава праходзяць у дашкольнай установе заняткі сямейных клубаў, якія ўключаюць у сябе работы фальклорнага плану, а таксама традыцыйныя святы і абрады: Каляды, Масленіца, Вялікдзень.

Цікавай формай работы стала стварэнне зборніка беларускіх страў, якія найбольш “прыжыліся” у сям’і. “Сямейныя прысмакі”, такую назву мае зборнік, змешчаны ў міні – музеі ўстановы дашкольнай адукацыі. На яго старонках знайшлі месца лепшыя кулінарыя рэцэпты,якія можна прыгатаваць з бульбы, крупаў, тварагу.

На дадзены момант “Вытокі” арганічна ўзбагачае прадметна – развіваючае асяроддзе, з’яўляецца творчым стымулам дзейнасці выхавальнікаў дашкольнай адукацыі, бацькоў і выхаванцаў.

Выхаваць партрыёта сваёй Радзімы – адказная і скаданая задача, вырашэнне якой у дашкольным дзяцінстве толькі пачынаецца. Планамерная, сістэмная работы, выкарыстанне разнастайных сродкаў выхавання, могуць стаць грунтоўным падмуркам для далейшага развіцця і станаўлення асобы дзіцяці.

Таму, менавіта цяпер мы робім маленькія крокі вялікай справы да выхавання ў дзяцей пачуццё патрыятызму, разам фарміруем асобу з актыўнай жыццёвай пазіцыяй, якая здольна ўсвядоміць ўласную адказнасць за лёс Радзімы. Гуртам робім усё магчымае, каб кожная маленькая асоба ведала:

“Ты куточак свой любімы, нарадзіўся дзе і вырас,

Дзе б ні быў, у якой ты высі ПОМНІ, ВЕДАЙ, ГАНАРЫСЯ!”